অস্ট্রেলিয়ার ভূগোল
আয়তন অনুযায়ী অস্ট্রেলিয়া বিশ্বের ৬ষ্ঠ বৃহত্তম দেশ। অস্ট্রেলিয়ার পশ্চিম অর্ধাংশ জুড়ে রয়েছে এক বিস্তীর্ণ মালভূমি, যা পশ্চিম মালভূমি নামে পরিচিত। পূর্ব উপকূলে রয়েছে সুদীর্ঘ গ্রেট ডিভাইডিং রেঞ্জ পর্বতমালা যা পূর্ব উপকূলের সবুজ, উর্বর, জীব বৈচিত্র্যময় ও জনবহুল সমভূমিগুলিকে দেশের অভ্যন্তরভাগ থেকে বিচ্ছিন্ন করেছে। পশ্চিম মালভূমি ও গ্রেট ডিভাইডিং রেঞ্জের মাঝখানে রয়েছে বিস্তীর্ণ কেন্দ্রীয় নিম্নভূমি; মারি ও ডার্লিং নদীর অববাহিকা এবং আয়ার হ্রদের অববাহিকা এখানে অবস্থিত। অস্ট্রেলিয়া পৃথিবীর একমাত্র দেশ যা একটি সমগ্র মহাদেশ জুড়ে। এটি পৃথিবীর বৃহত্তম দেশগুলির মধ্যে একটি।